**ההסבה שלי**

 **מאת ליאת קורי**

פרק א' – מפגש פסגה

קבענו להפגש. שלוש בנות. נשים. אמהות, שחצו את גיל השלושים, מצויות עמוק בתחום הפרסום, תוהות לאן ממשיכים מכאן.

ש' ע' ואני מכירות כבר שנתיים, עובדות יחד, מהורהרות. ואז הגיעה השאלה: "יחסינו לאן?" וכמו בכל סטואציה, זו השאלה המלחיצה ביותר שקיימת. היא מאלצת אותנו להגדיר מחדש את עצמנו, את הציפיות שלנו, את ההישגים שלנו. מפחיד.

"את באמת מתכננת להישאר בתחום הזה לנצח?" שאלה ש' והמשיכה:

"חיי המדף קצרים מאוד במקצוע, בייחוד לאמהות.."

שאלתי את עצמי: "מה ארצה לעשות כשאגדל?" השאלה נותרה בעינה.

ישבנו דמומות, לא הצלחנו להסתיר את התסכול ובעיקר את האכזבה מהמקום בו אנו נמצאות.

זה שלב בעייני שכל אמא מגיעה אליו בזמן כזה או אחר. עכשיו הגיע תורנו.

ש' שאלה: "אולי נפתח משהו ביחד??" צחקנו שלושתינו.

"מה למשל?" הקשיתי.

"מכון לקוסמטיקה!" ענתה ש' בשמחה. "את תאפרי, אני אעשה ציפורניים וע' תנהל את הכספים". השתעשענו במחשבה שעה ארוכה.

ואז ע', שהייתה די שקטה עד עכשיו, שאלה: "אולי נעשה הסבה להוראה?" שקט השתרר. "תחשבו על זה" היא אמרה, "חופשות ארוכות, שעות נוחות, המשרה שכל אמא חולמת עליה!" "אבל צריך ללמוד בשביל זה.." אמרה ש'.

"מה זה אומר?" שאלתי. "כמה זמן ללמוד? בואו לא נשכח ששלוש שנים של תואר ראשון לא הולכות ברגל".

"לא יודעת" ענתה ש', "אפשר לבדוק, יש עוד חודשיים לתחילת שנת הלימודים, זה מספיק זמן לברר".

עזבנו את הנושא ועברנו לדברים משמחים יותר. חוץ ממני, אני נשארתי עם המחשבה עוד שעות ארוכות אחרי שיצאתי מהן.

למחרת בבוקר כבר היו בידי מספיק נתונים.

כעבור שבועיים ומספר ביקורים במוסדות ההשכלה הגבוהים, נרשמתי ללימודים. הבנות חשבו שהשתגעתי.

אבל לי לא היה אכפת! אני הולכת להיות מורה!

פרק ב' - שליחות!!

התחלתי ללמוד. האמת? מרגש. לא ככה זכרתי את לימודי התואר הראשון שלי. הגעתי מגובשת יותר, בוגרת יותר, סופגת.

עם כל שיעור, רציתי ללמוד קצת יותר. אחרי כל קורס, התרגשתי להתחיל את הקורס הבא. נהניתי ללמוד! אני, שסבלתי לאורך כל התואר הראשון והמייגע שלי, נהניתי ללמוד. זה כמובן לא היה קל. הבנתי שאין לי סיכוי להתמסר אך ורק ללימודים, עלי להמשיך לעבוד ובמקביל ללמוד ולהתקדם לעבר היעוד שלי. יעוד. מילה גדולה.

אני כל הזמן שומעת את המילה שליחות. איך שתלמידי הסבה מגיעים ממקום אחר, שלם יותר, נכון יותר. מקום של שליחות. האמנם?

לא בטוחה שזה מה שהרגשתי באותם ימים. מה לי ולשליחות? אני כרגע חושבת על זמן האיכות שלי עם המשפחה, הילדה שלי, החופשות הארוכות שהיו מדירות שינה מעייני כיוון שהייתי צריכה לחשוב על סידור לקטנה. לא באתי משליחות. פשוט חיפשתי שקט נפשי. שקט תעסוקתי. שליחות לא.

בהמשך גם הבנתי שלא אסיים תוך שנתיים כמו שהבטיחו, הרי אני עובדת במקביל ואני גם אמא, ובנוסף, כמה משמח, מצפה לילדה נוספת. בקיצור, עמוסה.

הלימודים שלי נמשכו ארבע שנים. ארבע שנים! לו הייתי מראש מחליטה ללמוד רפואה, הרי שכבר עכשיו הייתי מסיימת! אבל זה לא ישבור אותי. יש לי מטרה.

עוד סמסטר עבר, עוד מבחן ועוד עבודה ושנה רודפת שנה והנה אני מסיימת שנה שנייה ואמורה להתחיל את שנת ההתנסות. במקביל, נואשתי ממקום העבודה הקודם שלי והשתעשעתי ברעיון של כניסה למערכת כבר בשנה השלישית ללימודי. ככה, בקטן, כדי להרגיש מה זה.

בראיון השני שלי, לתפקיד סייעת כיתתית, שבו לא הפסקתי לדבר על "השליחות" (כי הרי לא אוכל להגיד להם שאני חולמת על חופשת הקיץ), התקבלתי בסבר פנים יפות. עד כדי כך יפות שהציעו לי חינוך כיתה, במקום הסיוע. אז זרמתי.

מה כבר יכול לקרות? נחנך כיתה. נראה מה זה. נטעם.

פרק ג' - שלום כיתה ג'

היום הראשון ללימודים. אני מתרגשת כמו ביום החתונה שלי. אולי יותר. הכנתי בגדים כבר לילה קודם, קמתי ממש מוקדם, סידרתי תיק ובו קלסר, קלמר מאובזר והמון חששות.

קשה לי לדבר, לחייך, לנשום. אבל אני הולכת על זה, התחייבתי, לא?

נכנסת לכיתה, קפואה. התלמידים מסתכלים בעיניים בוחנות.. את המורה שלנו? איך קוראים לך? כמה זמן את מורה? את גם תעזבי אותנו בסוף השנה כמו כל המורות הקודמות שלנו?

אלו היו רק שלוש הדקות הראשונות.

האמת היא ששאר היום טס בלי שהרגשתי וקצת לא נעים לומר, אבל, אפילו נהניתי. מאוד!

היה לי מקום שהוא רק שלי! כיתה שהיא שלי! תלמידים שלי! והם כולם מקשיבים לי!

חזרתי מהיום הראשון בעננים. עם מיגרנה, אבל בעננים.

אפילו לא הפריעה לי העובדה שכל מורה שפגשתי במיסדרון ושמעה איזו כיתה אני מחנכת, עיקמה את פניה ואיחלה לי "בהצלחה" בציניות מה.

אבל שלא יהיו טעויות, הקושי היה עוד לפני.

תוכניות שנתיות, מערכי שיעור, מבחנים, עבודות, ציונים, טיולים שנתיים, שיחות עם הורים, אסמסים עם הורים, פגישות עם הורים, ימי הורים, מורים, יועצת, פסיכולוג בית ספר, מנהלת, מנתחת התנהגותית, תעודות, שיחות אישיות, שיחות מסדרון וסתם שיחות עם עצמי אל תוך הלילה, הפכו להיות רק חלק משגרת היום יום שלי. וזה מבלי להזכיר את השנה התובענית ביותר בלימודים שלי, הלא היא שנת ההתנסות.

הבנתי שלא בהכרח בחרתי עבורי את הבחירה הקלה.

עבדתי כל יום, כל היום. ביום החופשי שלי למדתי משמונה עד ארבע. בשאר השבוע למדתי גם בערבים. איבדתי את עצמי לחלוטין ולא עבר יום שבו לא שאלתי את עצמי "מה לעזאזל אני עושה כאן??"

כל יום עבורי היה אתגר, חוויה חדשה, התנסות אמיתית חייה. ושרדתי אותה. את השנה הראשונה. שרדתי ונשארתי לספר על זה.

פרק ד'- באתי בגלל הנוחות, נשארתי בגלל השליחות.

שנת לימודים רביעית! שנת סטאז'. זהו, זה הגיע. השנה האחרונה. לא זוכרת כבר איך זה התחיל. איך היה היום הראשון ללימודים, אך לגמרי מריחה כבר את האחרון.

אני מחנכת כבר שנה שנייה. יש לי פז"מ. פחות לחוצה, יותר בטוחה בעצמי וכבר מבינה מה אני רוצה לעשות השנה ואיך לקדם כל אחד ואחד מהילדים שלי. הם כבר לגמרי שלי.

מדהים איך ששנת הוראה מזכירה קצת חיי שנות כלב. כל שנה מרגישה כמו שבע. אחרי שנתיים, מרגישה לפחות כבר כמו אחרי עשור. לטוב ולרע.

לקראת סוף השנה השנייה מתחילה לעשות חשבון נפש עם עצמי. איזו מורה אני? האם אני מורה שיזכרו? מורה שהשאירה חותמה על הילדים? האם קידמתי? עודדתי? מינפתי?

אולי כעסתי יותר מדי? אולי לא כעסתי מספיק? מדהים איך הילדים האלה הופכים להיות ממש כמו הילדים הפרטיים שלנו. ההתעסקות הבלתי פוסקת הזו, בזמן העבודה, אחר הצהריים, בשעות הערב, בסופי שבוע. העבודה לא נגמרת.

שלא יעבדו עליכם. אי אפשר להיות מורה ולהחתים כרטיס. העבודה לא נגמרת ברגע שיוצאים משערי בית הספר. היא רק מתחילה. לומר שכל המורות שאני מכירה הן כאלה? ממש לא. אבל כל מי שרוצה להרגיש שהיא עושה משהו משמעותי, מנסה לפחות להיות משמעותית.

אז לא, לא נכנסתי למקצוע בגלל השליחות. אפילו לא קרוב. אבל היום, כמעט שנתיים אחרי, מבלי לדעת מה צופן העתיד וכמה שנים אשאר בסטטוס הזה, אני יכולה להגיד שאני לגמרי נשארת מתוך תחושה של שליחות. של הבנה שיש לי יכולת לשנות, לעזור, להוביל, לנווט, לקדם, למנף. לעשות.

אז נכון, העבודה היא קשה, פיזית ומנטלית, היא מאומצת, שוחקת, לא מתגמלת כלכלית בעליל!! אבל מצאתי לי את חלקת האלוהים הפרטית שלי, והיא רק שלי!

ולכל מי ששואל אותי: "נו? אז את ממליצה לי לעשות הסבה להוראה?"

אני לא עונה מיד. אני מספרת את הסיפור שלי. מכאן והלאה זה שלהם. ואתם? חושבים לעשות הסבה??